
Istripurik ez izateko gomendioak 

Mendizale asko oso gogotsuak eta ausartak dira, noski, baina horrek ez du esan 
nahi zuhurrak ez direnik. Mendia ezagutzeak irakatsi die ezinbestekoa dela 
segurtasunari berebiziko garrantzia emateak, eta ondo dakite zer dagoen jokoan 
gizakiak bere indarrak mendiarekin neurtzen dituenean. 

Segurtasun eskakizunek, jakina, lotura estua dute txangoaren zailtasunarekin, ez 
baita gauza bera Donostia inguruko mendietara irtetea edota, konparazio batera, 
negu gorrian izotz gaineko eskalada egitea. Horixe da gakoetako bat, hau da, 
desafioaren zailtasuna neurtzen jakiteak eta kasu bakoitzean egokiak diren neurriak 
hartzeak. Eta aurreneko betebeharra neurriz kanpoko abenturetan ez sartzea da, 
zailtasun maila apurka-apurka areagotzea eta, bien bitartean, gero eta handiagoak 
izango diren zailtasunei aurre egiteko prestatzea. 

Badira neurri batzuk txangorik errazenean ere kontuan hartu behar direnak (Neurri 
batzuk txangorik errazenean ere kontuan hartu behar dira), esate baterako norbaiti 
nora zoazen esatea eta arropa eta oinetako egokiak eramatea. Eskakizun tekniko eta 
fisiko handiagoa duten jardueretan, ostera, prestakuntza egokia ezinbestekoa da, 
arriskua ere handiagotzen baitoa. Hona hemen, Mendi Federazioak ematen dituen 
oinarrizko aholkuak: 

1 Ez zaitez inoiz bakarrik Joan mendira. Hiru lagunek osatutako taldetxoa da 
gutxieneko kopuru egokia. 

2 Presta ezazu bidaia mendiak dituen baldintzen arabera, eta izan oso kontuan 
zeure egoera fisikoa eta prestakuntza teknikoa. Eskura ezazu irten aurretik egin behar 
duzun ibilbideari buruzko ahalik eta informazio zabalena. 

3 Abiatu aurretik, kontsulta itzazu meteorologia zerbitzuak, mendian zer aurkituko 
duzun aurrez jakiteko. Presta ezazu ibilaldia aurreikuspenen arabera eta, beharrezkoa 
bada, utz ezazu beste baterako. 

4 Emaiozue gutxienez pertsona bati egingo duzuen ibilbidearen eta itzultzea 
espero duzuen orduaren bent 

5 Presta zaitez behar bezala fisikoki zein teknikoki. Ikas ezazu iparorratza eta mapak 
erabiltzen, agian beharrezkoa izango duzu eta. 

6 Erabil itzazu ingurunearen arabera egokiak diren jantzi eta oinetakoak. 

7 Mendian, jan itzazu maiz jaki energetiko eta arinak, eta edan ur asko. 

8 Ikas itzazu lehen laguntzak eta eraman motxilan botikin txiki bat. 

9 Ikas itzazu alarma eta istripu egoeran lagungarriak izan daitezkeen arauak. Izan 
eskura sorospen taldeen telefono zenbakien zerrenda. 

10 Azken gomendio honek ez du zerikusi zuzenik mendizalearen segurtasunarekin, 
baina horrek ez dio garrantzirik kentzen: zaindu itzazu mendia eta natura; ez utzi 
zaborrik, ezta arrastorik ere, eta ez molestatu mendian aurki ditzakezun animaliak. Oro 
har, oinak ez ezik, erabili burua ere mendira joaten zarenean. 

